**Татар телендә урта гомуми белем бирү мәктәбенең**

**10 нчы сыйныфында укучы татар балалары өчен**

**татар теленнән үткәрелә торган район олимпиадасы биремнәре**

**(2016/2017 нче уку елы)**

**максималь балл - 76**

**I. Тестлардан берәр дөрес җавапны билгеләгез.**

1. Ш.Җиһангирова иҗатыннан тупланган мисаллар арасыннан сингармонизмның рәт гармониясенә буйсынмаган сүзе булган җөмләне билгеләгез. ***(2 балл)***

а) *Үтә икән, китә икән*

*Гомер дигәнең агып...*

ә) *Җитә икән яшәү чоры*

*Кадерсезләргә калып.*

б) *Беркем килми, беркем китми,*

*Һичкем белми хәлеңне*.

**в) *Берьялгызың үткәрәсең***

***Шулай картлык мәлеңне.***

2. Тел арты (кече тел) ассимиляциясе чагылыш тапкан сүз кулланылган җөмләне билгеләгез. ***(2 балл)***

а) *Дөньяда һәркемнең иң кадерле кешесе була.*

ә) *Ул тормышның иң авыр минутларын да, бәхетле мизгелләрен дә уртаклаша.*

**б) *Аның сүзләре җанга дәва бирә, күзләре ышаныч һәм өмет өсти.***

в) *Әнием – дөньядагы иң кадерле, якын кешем.*

3. ***Күбрәк*** сүзнең транскрипциясе дөрес күрсәтелгән рәтне билгеләгез. ***(2 балл)***

**а) [күбэрәк];**

ә) [күпрәк];

б) [күбрәг];

в) [күбрәк].

4. Фразеологик әйтелмәне билгеләгез. ***(2 балл)***

а) *эссе табада пешерә*;

ә) *эссе табада кыздыра*;

**б) *эссе табага бастыра*;**

в) *эссе табаны юа*.

5. Бирелгән мисалдагы омонимнарның төрен билгеләгез. ***(2 балл)***

*Ябалак кар яуган төсле*

*Яфрак ява* ***кыштыр-кыштыр****.*

*Гүя урман икеләнә:*

*“Көз түгелдер,* ***кыштыр, кыштыр****”* (Г.Рәхим)

а) саф лексик;

ә) омограф;

**б) омоформа;**

в) омофон.

6. Кушымчаларның барлык төре дә кулланылган сүзне билгеләгез. ***(2 балл)***

**а) *акыллыларга*;**

ә) *шартлылык*;

б) *ачыграк*;

в) *бишенче*.

7. -ма/-мә кушымчалары ярдәмендә ясала торган сүз төркемнәре дөрес күрсәтелгән рәтне билгеләгез. ***(2 балл)***

**а) исем, сыйфат;**

ә) исем, фигыль;

б) сыйфат, фигыль;

в) фигыль, рәвеш.

8. Исем фигыль кулланылган җөмләне билгеләгез. ***(2 балл)***

а) *Казанда күренекле шәхесләр яшәгән йортлар шактый күп.*

ә) *Имтиханны тапшыргач, ял йортына китәргә телибез.*

**б) *Америкадан кайтуыбызга күп шатлыклы хәбәрләр ишеттек.***

в) *Кибетче апа үлчәүгә алмаларны тезеп куйды.*

9. Бәйлекләр белән теркәгечләр генә кулланылган рәтне билгеләгез. ***(2 балл)***

а) *белән, чөнки, ихтимал, бәлки*;

ә) *өчен, әмма, имеш, дөрес*;

б) *һәм, әгәр, ахры, саен*;

**в) *сыман, өчен, тик, гүя*.**

10. Исем сүзтезмәне билгеләгез. ***(2 балл)***

а) әнинең кайтуы;

**ә) ак яулык;**

б) өзелеп ярату;

в) сиңа кирәк.

11. Җөмләдәге хәбәрнең төре дөрес күрсәтелгән рәтне билгеләгез. ***(2 балл)***

*Карт имән артыннан, урманны яңгыратып көлә-көлә, Әминә килеп чыга.* (Р.Вәлиев)

а) гади фигыль хәбәр;

ә) тезмә фигыль хәбәр;

**б) кушма фигыль хәбәр;**

в) кушма исем хәбәр.

12. Инверсия күренеше чагылыш тапкан җөмләне билгеләгез. ***(2 балл)***

а) *Ел саен диярлек мин авылга кайтып киләм.*

**ә) *Беләм мин боларны, беләм.***

б) *Бу әсәр бер авыл тарихыннан алып язылган.*

в) *Ул халык авыз иҗатын җыюга зур көч куя.*

13. Кушма җөмләнең төре дөрес күрсәтелгән рәтне билгеләгез. ***(2 балл)***

Ләкин адәм баласына шул нәрсә хас: ул, үзе чибәр булмаса да, чибәрне ярата, чибәргә омтыла. (В.Нуруллин)

**а) бер-бер артлы иярүле күп иярченле катлаулы кушма җөмлә;**

ә) катнаш кушма җөмлә;

б) тиңдәш түгел иярүле күп иярченле катлаулы кушма җөмлә;

в) берничә төр иярүле күп иярченле катлаулы кушма җөмлә.

14. Ике төрле фикер йөртергә урын калдырган җөмләне билгеләгез. ***(2 балл)***

а) Фәттах исемле мулла бу тирәдә булып китте.

**ә) Фәттах мулла булып китте.**

б) Фәттах исемле шәкерт бер авылга мулла булып китте.

в) Фәттах исеме гарәп теленнән алынган.

15. Җөмләдәге тыныш билгеләре дөрес куелган рәтне билгеләгез. ***(2 балл)***

*Монысы бәхәссез имән тарихчы* (М.Мәһдиев)

**а) *Монысы бәхәссез: имән – тарихчы.***

ә) *Монысы – бәхәссез: имән – тарихчы.*

б) *Монысы бәхәссез, имән – тарихчы.*

в) *Монысы бәхәссез – имән – тарихчы.*

**II. Башыгызны эшләтегез.**

Сүзләргә тартык авазларны белдерә торган хәрефләрне өстәп, мәкальне языгыз. (Ике нокта урынына бер хәреф туры килә!) ***(9 балл)***

**А..А.. ..Ә....А Ү..Е.. ..И..Е.. ..О....А.. ..Е..Е..Ә ..Ә ..Ү..Ә..Ә ..И..Ә.**

(Агач хәтта үзен кисеп торган кешегә дә күләгә бирә.)

**III. Теоретик бирем.**

Кисәкчәләр турында белгәннәрегезне языгыз. Фикерләрегезне мисаллар ярдәмендә дәлилләгез. ***(10 балл)***

**IV. Гамәли һәм иҗади бирем.**

*Ике нәрсә кешене картайтмый: берсе – изге эш, берсе – изге сүз.* (Мәкаль)

1. *Изге* сүзенә фонетик анализ ясагыз. ***(4 балл)***

2. *Картайтмый* сүзенең мәгънәле кисәкләрен билгеләгез. ***(5 балл)***

3. *Кешене*, *берсе* сүзләренә морфологик анализ ясагыз. ***(4 балл)***

4. Җөмләнең баш кисәкләрен һәм компонент чикләрен билгеләгез, схемасын сызыгыз, җөмләгә билгеләмә бирегез. Тыныш билгеләренең куелышын кагыйдәләргә таянып аңлатыгыз. ***(7 балл)***

5. Әлеге тема белән бәйле фикерләрегезне 12-15 җөмләдән торган бәйләнешле текст итеп языгыз. ***(7 балл)***

Текст язуга таләпләр:

- текст төзелеше ( башлам, төп өлеш, йомгаклау);

- җөмләләр дөрес, төзек булырга тиеш;

- язма телнең бай, сурәтле булуына игътибар итәргә;

- орфографик грамоталылыкка игътибарлы булырга.